**Kalle Lindroth** (s. 3. elokuuta 1989 Helsinki) on suomalainen muusikko, näyttelijä, juontaja ja duoyhtye Ida Paul & Kalle Lindrothin toinen jäsen. Aikaisemmin hän on toiminut muun muassa Smak-yhtyeen laulajana (2001–), Ylen *Kotikatu*-draamasarjan näyttelijänä (2004–2012), nuortenohjelma Summerin juontajana (2008–2011) ja musiikkiohjelma Bumtsibumin juontajana (2017).

Elämä ja ura
------------

Kalle Lindroth Summerin kuvauksissa Lappeenrannassa kesällä 2011.
Lindroth kirjoitti ylioppilaaksi vuonna 2008 Sibelius-lukiosta Helsingissä. Hän aloitti 15-vuotiaana näyttelemään *Kotikatu*-sarjan Juusoa. Lindrothilla on ollut myös roolit sarjoissa *Nollatoleranssi* ja *Käenpesä* sekä elokuvassa *Ganes*.

Lindroth juonsi Yle TV2:n nuortenohjelma *Summeria* vuosina 2008 ja 2009 Mirella Pekkosen sekä 2010 ja 2011 Minttu Penttisen kanssa. Keväällä 2012 Lindroth juonsi Yle TV2:lla esitettyä *Bilebändi 2012* -ohjelmaa yhdessä Anna Laulumaan kanssa. Hän on juontanut myös vuonna 2017 esitettyjä *Bumtsibum*- ja *Mökkireissu*-ohjelmia.

Lindroth oli mukana keväällä 2009 Helsingin Kaupunginteatterin paljon palkintoja keränneessä musikaalissa *Spring Awakening*. Keväällä 2017 hän vuorotteli Heikki Rannan kanssa Linnanmäen Peacock-teatterissa esitetyn *Kirka*-musikaalin pääroolissa Kirkana.

Vuonna 2014 Lindroth oli perustamassa Klubiteatteria yhdessä Roope Salmisen ja Sasu Paakkunaisen kanssa.

### Musiikkiura

Lindroth on Smak-yhtyeen laulaja ja sanoittaa yhtyeen kappaleet yhdessä kitaristi Henri Salosen kanssa. Lindroth on harrastanut laulua erilaisissa kuoroissa. Musiikkiuran vaikutteita ovat muun muassa Mew, The Used, Disco Ensemble ja Green Day. Smak on perustettu vuonna 2001, ja siltä on ilmestynyt yhteensä kolme levyä; *Sic transit* (2004), *Elohopeaa* (2006) sekä *High School Uncool* (2009). Yhtye on ollut tauolla vuodesta 2009 lähtien.

Lindroth osaa soittaa pianoa, pasuunaa sekä kitaraa. Smakin ohella hän on laulanut *Tilkkutäkki*-kokoelma-albumin nimikappaleen, *Tilkkutäkki 2* -albumille kappaleen "Anna mun etsiä" ja *Tilkkutäkki 3* -albumille kappaleen "Aamulaulu" sekä vieraillut *Valkokankaan helmet* -levyllä, jolla Boston Promenade -orkesteri esittää elokuvista tuttua musiikkia. Hän on ollut myös tuottamassa Antti Tuiskun *Kaunis kaaos* -albumia. Hän on tehnyt kappaleita Antti Tuiskun lisäksi myös Diandralle, Jenni Jaakkolalle ja Benjaminille.

Lindroth oli julkaisemassa sooloalbumia, jolta julkaistiin vuonna 2014 single "Annika". Ensimmäistä sooloalbumia ei toistaiseksi ole julkaistu ja hän on jättänyt soolouransa myös tauolle.

Heinäkuusta 2016 hän on julkaissut kappaleita yhdessä Ida Paulin kanssa duona Ida Paul & Kalle Lindroth.

Yksityiselämä
-------------

Lindroth ja hänen Hanna-vaimonsa avioituivat elokuussa 2016 ja saivat pojan kesäkuussa 2017.

Diskografia
-----------

* "Annika" (single, 2014)

### Katso myös

*Pääartikkeli: Smakin diskografia*
*Pääartikkeli: Ida Paulin & Kalle Lindrothin diskografia*

Lähteet
-------

1. ↑  Julku, Mari: Kalle Lindroth on kiireinen kesämies *Me Naiset*.  4.6.2009. Viitattu 29.7.2013.
2. ↑  Saarinen, Markku: Jättiyllättäjä BumtsiBumin juontajaksi - Kalle Lindroth hyppää Marco Bjurströmin saappaisiin! *iltalehti.fi*.  29.11.2016. Viitattu 29.11.2016.
3. ↑  Tahvolainen, Anne: Kotikatu-tähti julkaisee debyyttisinglensä *Iltalehti*.  9.9.2014. Viitattu 25.2.2018.
4. ↑  Kotikatu-tähdet avaavat klubiteatterin Helsinkiin *MTV.fi*.  29.07.2014. Viitattu 25.2.2018.
5. ↑  Kalle Lindroth lauluntekijänä *Fono.fi - Äänitetietokanta*. Viitattu 25.2.2018.
6. ↑  Panttila, Jussi-Pekka: Summerista ja Smakista tuttu Kalle soolouralla – uusi biisi yksinoikeudella YleX:ssä *YleX*.  8.9.2014. Viitattu 25.2.2018.
7. ↑  Pellikka, Maiju: Kalle Lindroth löysi äänensä Ida Paulin kanssa: "Ei ollut mitään projektia, teimme vain musiikkia" *YleX*.  27.8.2016. Viitattu 25.2.2018.
8. ↑  Saku: Uuden duon Ida Paul & Kalle Lindroth debyyttisingle julkaistu *Radio NRJ Finland*.  1.7.2016.  Arkistoitu 7.10.2017. Viitattu 30.6.2021.
9. ↑  Manninen, Tea: Bumtsibum-juontaja Kalle Lindroth sai pojan – hehkuttaa onneaan herkässä kuvassa *Ilta-Sanomat*.  19.6.2017. Viitattu 19.6.2017.

Aiheesta muualla
----------------

* Kalle Lindroth Internet Movie Databasessa. (englanniksi)
* Kalle Lindroth Elonetissä.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet
* Yle

 |

 |